**Χρίστος Δήμας**

βουλευτής Κορινθίας, ΝΕΑ ΔΗΜΟΚΡΑΤΙΑ

dimas.gr

(LINK) http://www.dimas.gr/?p=7152

**ΔΕΛΤΙΟ ΤΥΠΟΥ**

*Συνέντευξη του βουλευτή Κορινθίας κ. Χρίστου Δήμα*

*στο Αθηναϊκό Μακεδονικό Πρακτορείο Ειδήσεων*

26.09.2016

Συνέντευξη στο Αθηναϊκό – Μακεδονικό Πρακτορείο Ειδήσεων έδωσε ο βουλευτής Κορινθίας Χρίστος Δήμας, στην οποία μεταξύ άλλων τοποθετήθηκε για την κατάσταση της οικονομίας στη χώρα και τη μείωση των δαπανών και τη συνέχεια που πρέπει να υπάρχει στη λειτουργία του κράτους, δίνοντας συγκεκριμένα παραδείγματα αλλαγών που πρέπει να κάνει η Νέα Δημοκρατία. Ο κ. Δήμας αφού τόνισε πως η κατάσταση της οικονομίας δεν επιτρέπει υποσχέσεις, σημείωσε πως «οι στόχοι που πρέπει να θέσουμε ως χώρα δεν πρέπει να περιορίζονται στις μεταρρυθμίσεις που επιβάλλονται από το μνημόνιο αλλά στο πως θα μπορέσουμε να κάνουμε την Ελλάδα να μη χρειαστεί ποτέ ξανά κανενός είδους μνημόνιο και να το θυμόμαστε στο μέλλον ως μία κακή παρένθεση».

Αναλυτικά το κείμενο της συνέντευξης στο δημοσιογράφο Δ.Κοτταρίδη:

***- Η Κυβέρνηση φέρνει το νομοσχέδιο με τα προαπαιτούμενα της επόμενης υποδόσης των 2.8 δισ., και την ίδια στιγμή εκφράζουν αισιοδοξία πως το τέλος του χρόνου θα βρει την οικονομία με θετικό πρόσημο. Ποια είναι η δική σας γνώμη για την πορεία της οικονομίας;***

 Είναι προφανές πια πως στην Κυβέρνηση δεν έχουν ούτε σχέδιο αλλά ούτε και την ικανότητα να διαχειριστούν την κατάσταση. Την ώρα που οι εκτιμήσεις της ΕΛΣΤΑΤ για την ελληνική οικονομία αναπροσαρμόζονται προς το χειρότερο, εκείνοι μιλούν για βελτίωση του κλίματος. Δεν υπάρχει ούτε ένας δείκτης που να δείχνει ανάκαμψη. Οι πολίτες έχουν υπερφορολογηθεί, η φοροδοτική ικανότητα έχει εξαντληθεί, τα ληξιπρόθεσμα χρέη του Κράτους σε πολίτες και επιχειρήσεις ανέρχονται στα 7 δισ. και παρ’ όλα αυτά ετοιμάζονται να φέρουν και νέους φόρους. Το μόνο που θα καταφέρουν είναι την περαιτέρω μείωση του διαθέσιμου εισοδήματος, της αγοραστικής δύναμης αλλά και την αύξηση της φοροδιαφυγής.

***- Η παρουσία του Κ.Μητσοτάκη στη ΔΕΘ έφερε αισιοδοξία στο γαλάζιο στρατόπεδο. Πιστεύετε όμως είναι έτοιμη η κοινωνία να εκλέξει Πρωθυπουργό κάποιον που δεν της υπόσχεται πολλά, όπως είχε συνηθίσει στο παρελθόν;***

 Η κατάσταση στην οποία βρίσκεται σήμερα η οικονομία, δεν επιτρέπει υποσχέσεις. Η μόνη υπόσχεση είναι για ειλικρίνεια και υπευθυνότητα. Ο Πρόεδρος της ΝΔ για να μπορέσει να δεσμευθεί για ορισμένα μέτρα χρειάστηκε να λύσει μια δύσκολη εξίσωση μείωσης της φορολογίας χωρίς όμως να διαταραχθεί η δημοσιονομική ισορροπία και για αυτό παρουσίασε και κοστολογημένα μέτρα μείωσης των δαπανών του κράτους. Μόνο έτσι μπορούμε αυτήν τη στιγμή να προχωρήσουμε. Χρειάζεται πολύ μεγάλη προσπάθεια για να βγούμε από τη στασιμοχρεοκοπία στην οποία βουλιάζουμε επί των Κυβερνήσεων ΣΥΡΙΖΑ-ΑΝΕΛ. Μια κατάσταση πλήρους ακινησίας των παραγωγικών δυνάμεων και υπερφορολόγησης πολιτών και επιχειρήσεων, όπου το μέγιστο επίτευγμα για κάποιον είναι η οικονομική επιβίωση. Ζούμε άλλωστε την πρώτη χρονιά που οι επιχειρήσεις που κλείνουν είναι περισσότερες από αυτές που ανοίγουν, η μετανάστευση των επιχειρήσεων καθημερινό φαινόμενο και το brain drain “διαρροή εγκεφάλων” ολοένα αυξάνεται. Και δεν κάνουν τίποτα για όλα αυτά. Θα μείνουν στην ιστορία ως μια Κυβέρνηση που πήγε την χώρα πίσω.

***-    Ο κ.Μητσοτάκης δεσμεύθηκε για περιορισμό δαπανών, κάνοντας λόγο για κατάργηση δομών που δημιουργήθηκαν επί ΣΥΡΙΖΑ. Πως το έχετε σχεδιάσει;***

 Έχει φτάσει η στιγμή που το κράτος πρέπει να έχει συνέχεια πέρα και πάνω από τις εναλλαγές κυβερνήσεων. Δική μου άποψη είναι πως πρέπει να καταργηθούν πολλές πλεονάζουσες δομές που δημιουργήθηκαν επί ΣΥΡΙΖΑ, κυρίως για να ωφελήσουν κομματικούς τους φίλους. Πιο συγκεκριμένα, κάθε Υπουργείο είχε έναν τουλάχιστον μετακλητό Γενικό Γραμματέα, η Κυβέρνηση ΣΥΡΙΖΑ-ΑΝΕΛ θεσμοθέτησε και τους Αναπληρωτές Γενικούς Γραμματείς εκτοξεύοντας τον συνολικό αριθμό στους 63 μετακλητούς Γενικούς Γραμματείς, Αναπληρωτές αυτών αλλά και Ειδικούς Γραμματείς. Λες και δεν έφταναν αυτοί, νομοθέτησαν την τοποθέτηση άλλων 33 Διοικητικών Γραμματέων με 4ετή θητεία. Σ” αυτούς προσθέστε και τους αντίστοιχους συνεργάτες. Συνολικά λοιπόν, από την κατάργηση των «4 γραφειοκρατικών δομών τοποθέτησης μετακλητών υπαλλήλων» που δημιούργησε η κυβέρνηση ΣΥΡΙΖΑ-ΑΝΕΛ το ελληνικό κράτος μπορεί να λειτουργεί λιγότερο γραφειοκρατικά αλλά και να εξοικονομήσει δεκάδες εκατομμύρια ετησίως. Αυτοί οι πόροι θα μπορούσαν να αξιοποιηθούν πιο παραγωγικά αλλού. Η ΝΔ αφού καταργήσει τις δομές αυτές, οφείλει να εμπιστευθεί τους δημόσιους υπαλλήλους -έπειτα από αξιολόγηση- και να τοποθετήσει στις κορυφαίες διοικητικές θέσεις δημοσίους και όχι μετακλητούς υπαλλήλους, οι οποίοι θα διαθέτουν τα απαραίτητα προσόντα, θα έχουν συγκεκριμένη θητεία, εξειδικευμένους στόχους και χρονοδιαγράμματα. Το Κράτος θα πετύχει με μιας: Μείωση των δαπανών, συνέχεια στη λειτουργία του, αποτελεσματικότερη διοίκηση και ταυτόχρονα θα διαχυθεί ένα αίσθημα αξιοκρατίας στο Δημόσιο.

***- Πόσο εφικτό όμως είναι στην Ελλάδα να συμβεί αυτό και ουσιαστικά να αφαιρέσει κανείς ουσιαστικά «κομματικές τοποθετήσεις» και να λειτουργήσει η δημόσια διοίκηση πιο αποτελεσματικά;***

 Είναι και εφικτό και απαραίτητο. Προσωπικά είμαι υπέρμαχος της όσο το δυνατόν λιγότερης επαφής του πολίτη με το Κράτος. Για να γίνει αυτό όμως πρέπει να προχωρήσουμε στην ενοποίηση όλων των κρατικών βάσεων δεδομένων και να αυξήσουμε δραστικά τις ηλεκτρονικές συναλλαγές με το Δημόσιο. Περισσότερες υποχρεωτικές ηλεκτρονικές συναλλαγές σημαίνει λιγότερες επισκέψεις σε υπηρεσίες, μικρότερο διοικητικό κόστος, λιγότερη δυνατότητα για διαφθορά και κυρίως καλύτερη εξυπηρέτηση του πολίτη. Δυστυχώς η ηλεκτρονική διακυβέρνηση στην Ελλάδα παρουσιάστηκε ως πολυτέλεια ενώ στην πραγματικότητα είναι ανάγκη, ειδικά στην κατάσταση στην οποία βρίσκεται η χώρα. Και δε χρειάζεται να ανακαλύψουμε τον τροχό. Αρκεί να υιοθετήσουμε βέλτιστες πρακτικές άλλων χωρών, όπως αν ένας πολίτης έχει καταθέσει σε οποιαδήποτε δημόσια υπηρεσία ένα έγγραφο, το κράτος δεν του το ζητάει ποτέ ξανά, διότι πολύ απλά έχει ενοποιήσει όλες τις βάσεις δεδομένων του. Οι στόχοι που πρέπει να θέσουμε ως χώρα δεν πρέπει να περιορίζονται στις μεταρρυθμίσεις που επιβάλλονται από το μνημόνιο αλλά στο πως θα μπορέσουμε να κάνουμε την Ελλάδα να μη χρειαστεί ποτέ ξανά κανενός είδους μνημόνιο και να το θυμόμαστε στο μέλλον ως μία κακή παρένθεση.